น้องปอบผ่านแถวนี้เห็นขึ้นป้ายไว้ว่าร้านนี้จะเปิด 19 กพ. 2560 ลงคิวไว้เลยค่ะ เพราะเห็นเมนูกะเพราเป็ด กะเพราปู แล้วอยากกินมว๊ากกกกก เช้านี้จึงต้องมาตะลุยร้านใหม่ แต่ผิดหวังเล็กน้อย ร้านใหม่ยังไม่ค่อยลงตัว เป็ดยังต้มไม่เสร็จ มีกะเพรากุ้งอย่างเดียว อะไรก็กินละค่ะ หิวตาลาย

ข้าวกะเพรากุ้ง ฿45 เห็นอาหารแล้วรู้สึกว่าราคาช็อคโลกค่ะ รีบสอบถามเจ้าของร้านว่าขายราคานี้ได้ยังไง กุ้งอย่างใหญ่ 4 ตัว ทุนมาก็ 30 บาทแล้ว เจ้าของร้านบอกว่าช่วงนี้เป็นโปรฯ เปิดร้านค่ะ ปกติกุ้ง 3 ตัว ส่วนราคา ไม่นานคงปรับขึ้น

รสชาติผัดกะเพรา ด้วยประสบการณ์ในการกินผัดกะเพราของน้องปอบ ขอบอกเลยว่า เป็นสุดยอดของความแซ่บ เผ็ดร้อน รสเข้มข้นสุดๆ ใครใจไม่ถึง กินรสไม่จัด ตอนสั่งอาหารต้องบอกให้แม่ครัวเพลาๆมือหน่อยนะคะ น้องปอบกินไป ปากเหงื่อ เช็ดเหงื่อไปตลอดจาน หมดทิชชูไปเป็นกำ อร่อย สะใจสุดๆแล้ว

ทางร้านจัดต้มยำปลาทับทิมมาให้ชิมด้วยค่ะ เจ้าของร้านเป็นเอเย่นต์ทำปลาทับทิมเผา ส่งในกรุงเทพ ปลาทับทิมที่นี่สดทุกตัว ไม่มีเอาปลาตายแช่เย็นมาทำให้เรากินแน่นอน รสชาติปลาทับทิมต้มยำ เข้มข้นมากๆ อร่อยสุดๆเลยค่ะ ไม่ใช่เพราะฟรีนะคะ แต่ด้วยเครื่องที่ทางร้านพิถีพิถันเลือกใช้ โดยเฉพาะพริกขี้หนูสวนแท้ๆ เม็ดจิ๋ว ที่ทั้งเผ็ดทั้งหอม ช่วยทำให้อาหารร้านนี้ รสชาติโดดเด่นอย่าบอกใครเชียว แม้กระทั่งน้ำปลาพริก ก็ยังใช้พริกขี้หนูสวนหั่นซอยบางๆ เหมือนทำกินที่บ้านเลยค่ะ

ในร้านมีมุมกาแฟด้วย น้องปอบสั่งมอคค่าเย็นมากินแก้เผ็ด กาแฟรสชาติดีเลยค่ะ ใช้แก้เผ็ดได้ตามวัตถุประสงค์ นับเป็นมื้อเช้าที่ยอดเยี่ยมมื้อหนึ่งเลยค่ะ